Document ID: 32010D0723

A BIZOTTSÁG HATÁROZATA
(2010. november 26.)
az Amerikai Egyesült Államokból származó, fakéreggel borított tölgyfa (Quercus L.) rönkre vonatkozóan a 2000/29/EK tanácsi irányelv egyes rendelkezéseitől való eltérésről szóló 2005/359/EK bizottsági határozat időbeli hatályának meghosszabbításáról
(az értesítés a C(2010) 8229. számú dokumentummal történt)
(2010/723/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 15. cikke (1) bekezdésére,
mivel:
(1)
A 2000/29/EK irányelvben foglaltak szerint az Egyesült Államokból származó fakéreggel borított tölgyfa (Quercus L.) rönk (a továbbiakban: rönk) Unióba történő behozatala főszabály szerint nem engedélyezett, mert fennáll a Ceratocystis fagacearum (Bretz) Hunt behurcolásának a veszélye, amely a tölgyelhalás okozója.
(2)
A 2005/359/EK bizottsági határozat (2) engedélyezi a tagállamok számára, hogy a 2000/29/EK irányelv 5. cikke (1) bekezdésében foglaltaktól, illetve a 13. cikk (1) bekezdése i. pontjának harmadik francia bekezdésétől - a IV. melléklet A. része I. szakasza 3. pontjának figyelembevételével - eltérjenek az Egyesült Államokból származó rönkök esetében, bizonyos feltételek fennállása esetén. Az említett határozat 2010. december 31-én hatályát veszti.
(3)
Tekintettel arra, hogy a korábbi engedély alapjául szolgáló körülmények jelenleg is fennállnak, és nem áll rendelkezésünkre a különleges feltételek felülvizsgálatára okot adó új információ, az engedélyt meg kell hosszabbítani.
(4)
A 2005/359/EK irányelv alkalmazásának tapasztalatai alapján az engedély 10 évvel történő meghosszabbítása helyénvalónak tűnik.
(5)
Az eltérés lehetőségével élő tagállamok a Bizottság, illetve a többi tagállam részére éves jelentésben számolnak be az eltérés gyakorlati alkalmazásáról, amelynek alapján a Növény-egészségügyi Állandó Bizottság a határozat megfelelő alkalmazását ellenőrzi.
(6)
A 2005/359/EK határozatot ezért ennek megfelelően módosítani kell.
(7)
Az e határozatban előírt intézkedések összhangban vannak a Növény-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005/359/EK határozat 10. cikke és 11. cikke helyébe a következő szöveg lép:
„10. cikk
Azon tagállamok, amelyek az 1. cikkben foglalt eltérés lehetőségével élnek, a Bizottság, valamint a többi tagállam részére minden év június 30-ig jelentést küldenek az eltérés alkalmazásáról a jelentés küldését megelőző év május 1-jétől a folyó év április 30-ig terjedő időszakra vonatkozóan.
A jelentésnek részletes adatokat kell tartalmaznia a behozott mennyiségekre vonatkozóan.
11. cikk
E határozat 2020. december 31-én hatályát veszti.”
2. cikk
Ennek a határozatnak a tagállamok a címzettjei.
Kelt Brüsszelben, 2010. november 26-án.

Labels: 1
3
6
18
15